Ramaphosa en Biden se raakpunte | Netwerk24
Deur Dawie Jacobs, Sterrewag 06 Mei 2021 05:09
Cyril Ramaphosa en Joe Biden het 'n paar gemeenskaplike eienskappe: Geduld is een daarvan.
Albei het geduldig gewag op hul beurt om die leisels oor te neem. Hulle het die steun geniet van die eerste swart presidente van hul onderskeie lande, naamlik Nelson Mandela en Barack Obama.
Hulle kom uit dieselfde breë agtergrond: Ramaphosa uit die vakbondwese en Biden uit 'n werkersklas-familie.
Hulle het albei 'n geskiedenis as kampvegters vir diegene wat aan die kortste ent trek en is sterk onderhandelaars. Hulle verkies onderhandelde oplossings, wat natuurlik meer tydrowend is, maar ook meer standhoudend.
Albei is goeie bestuurders en geniet globale erkenning vir hul hantering van die pandemie. Die feit dat albei spanspelers is, dra grootliks by tot hul sukses.
Hulle het aan die bewind gekom in lande wat deur hul voorgangers gepolariseer is. Biden, synde van 'n ander party as sy voorganger, het die voordeel gehad dat hy sy span met die hand kon uitsoek. Ramaphosa, daarenteen, het sy span (sommige gekontamineer) grootliks van sy voorganger geërf.
Staatsinstellings in albei lande is hoofsaaklik gelei deur aanstellings van hul voorgangers. Biden het die voordeel gehad dat hy kon skoonmaak in pas met die Amerikaanse stelsel en tradisie.
Ramaphosa het nie die magsbasis gehad om eenvoudig van ANC-lede in senior poste ontslae te raak nie. Dit spreek vanself dat dit 'n stadiger proses gaan wees om die Suid-Afrikaanse skip om te draai as in die geval van die VSA.
Die voordeel wat Ramaphosa het, is dat sy party die ondersteuning van die meeste Suid-Afrikaners het. Ongelukkig is daar faksies binne sy party wat sy posisie as leier verswak.
Hoewel nasionale heropbou en internasionale brugbou Biden se korttermyn-fokuspunte gaan wees, is die goeie nuus dat Afrika weer sy regmatige plek op die Amerikaanse agenda sal inneem.